‏‏28 נובמבר, 2022

סימוכין - 88422.docx

**הודעה לתקשורת:**

**גשר ההמילטון ההסטורי מעל הקישון הועבר למיקומו החדש כחלק מפארק מורד נחל קישון**

גשר ההמילטון ההסטורי מעל נחל קישון עובר למיקומו החדש וישמש את הציבור הרחב כחלק ממסלול הולכי רגל ורוכבי אופניים בתחום פארק מורד נחל קישון.

במסגרת תכנית גשרי הכביש והמסילה לנמל המפרץ, דרשה רשות נחל הקישון שגשר ההמילטון ההסטורי ששימש במשך שנים רבות כמעבר העיקרי מחיפה לקריות מעל נחל קישון, ישומר ויועתק מזרחה. הגשר יועבר עד סמוך למחלף יגאל ידין וישמש כגשר הולכי רגל המחבר בין גדות הנחל בתחום פארק מורד נחל קישון.

הגשר שכונה על ידי החיפאים "גשר ביילי" הוא למעשה גשר מטיפוס "המילטון" כפי שהתברר בסקר השימור שנעשה לתכנית. גשרים כאלה הוקמו ברחבי האימפריה הבריטית בשנות העשרים של המאה הקודמת כגשרים המשתמשים בשיטה פשוטה המתאימה למפתחים שונים ולשימושים זמניים ושניתן להרכיבם ללא צורך בציוד מכני כבד ומיוחד. הגשר נבנה באתר עצמו מרכיבים שהוכנו מראש במפעל. זהו הגשר היחיד מסוג זה זה בארץ והוא הונח מעל הקישון ביולי 1957 כאשר לבנייתו השתמשו בחלקי גשר מנדנטורי ישן מתקופת מלחמת העולם השניה. רשות הנחל פנתה בשעתו לציבור הרחב בבקשה לקבלת מידע היסטורי ותצלומים הקשורים לגשר והמידע הרב שהתקבל סייע בקיבוע מעמדו ובאישור התכניות להעתקתו.

השלב הראשון בתהליך הסתיים בתחילת שנת 2019 עת הונף הגשר למיקום זמני בסמוך לגדת הנחל, שם התבצעו בו עבודות שימור שכללו שיפוץ, ניקוי וצביעה. משטח הבטון של הגשר פורק ויוחלף במשטח עץ. במקביל הותקנו ניצבים חדשים בגדות הנחל לקראת קליטת הגשר במיקומו הסופי, סמוך למחלף יגאל ידין.

בימים אלו מונף  הגשר ויוצב במקומו החדש במבצע מורכב בסיוע מנופי ענק.

מדובר בגשר פלדה עצום באורך 50 מטר, ברוחב של 5.5 מטר ובמשקל של 180 טון. את עבודות התכנון וביצוע העתקת הגשר החלה חברת "יפה נוף" ובמסגרת החלטת משרד התחבורה פרויקט חיבורי הנמל ובכלל זה העתקת הגשר, הועברו לחברת נמלי ישראל.

לדברי מנכ"לית רשות נחל הקישון, שרון נסים: אנו רואים חשיבות בשימורו והצבתו מחדש של גשר ההמילטון. הגשר הישן ישמש את הולכי הרגל ורוכבי האופניים למעבר בין גדות הנחל ויהווה מבואה לפארק ביצות הנרקיסים שרשות הנחל מקדמת בימים אלה, כחלק מפארק מורד נחל קישון.